3 ጥቅምቲ 2020 ቅድሚ ሸውዓተ ዓመት ልክዕ ከምዛ ሎም መዓልቲ 03 ጥቅምቲ፡ ኤርትራውያን፡ ልዕሊ 350 ዜጋታቶም ካብ ንቑጽ መሬት ነዊሕ ኣብ ዘይኮነ ቦታ ኣብ ኣፍደገ ላምፔዱሳ፡ ኣብ ባሕሪ ጥሒሎም ብጃምላ ከምዝሞቱ ዝተረድኡላ ጸላም ዕለት እያ። እቲ ጥፍኣት ናይቶም ቖልዓ ሰበይቲ ዝርከቡዎም ኣማኢት ሰባት ግን ንስድራ ቤት መወትን ኤርትራውያንን ጥራሕ ኣይኮነን ኣንቢዑ። ነቲ ዜና ዝሰምዐን ነቶም ዳሕራይ ካብ ባሕሪ ተዞቒቖም ዝወጽኡ ሬሳታትን ዝረአ ዘበለ ሰብኣዊ ፍጡር እውን ሕሱም ኣንቢዑ እዩ። ሽዑ፡ ጳጳስ ካቶሊካዊት ቤተክርስትያን ኣቡነ ፍራንሲስ ሕንቕንቕ እናበሉ "መንፈስ ሕውነት ረሲዕናዮ ከይንኸውን እፈርሕ ኣለኹ። በዞም ኣብ ባሕሪ ሓደጋ ዘጠሞም አሕዋትና ከነስተንትን፤ ኣብ ሓደሕድና ፍቕርን ሕውነትን ምድንጋጽን ሓልዮትን ከህልወና ይግባእ" ከምዝበሉ፡ ኣብዚ እዋን'ዚ ንዝኽሪ እቶም ኣብ ባሕሪ ዝጠፍኡ ስደተኛታት ዜጋታት ኤርትራ: ኣብ ላምፓዱሳ ዝርከቡ ተጣባቒ ሰብኣዊ መሰላት ኣባ ሙሴ ዘርኣይ ንቢቢሲ ሓቢሮም። ኣባ ሙሴ፡ "ድሕሪ እቲ ዘጋጠመ ዘሕዝን ሓደጋ፡ ንመሰላት ስደተኛታት ዝጣበቑ ዝተፈላለዩ ኣካላትን ውድባትን ውጻእ መዓት እቲ ሓደጋን መቕርብን ንዝኽሪ እቶም ግዳያት ናይ እግሪ ጉዕዞ ነካይድን፡ ብመርከብ ናብታ ዝጠሓሉላ ቦታ ኬድና ናብ ባሕሪ ዕምበባ ንድርብን ኢና'ሞ ለብዘበን እውን ኣብዛ ዕለት እዚኣ ከምኡ ንገብር ኣለና" ኢሎም። እቲ ሓደጋ ዘሰቅቕ ስለዝነበረ፡ እቶም ነቲ ሬሳታት ካብ መዓሙቕ ባሕሪ እናዘቖቑ ዝእክቡዎም ዝነበሩ ኣባላት ሓይሊ ባሕሪ ኢጣልያ እውን ነቢዖም እዮም። ብፍላይ እቲ ነታ ኣብ ባሕሪ ሕጻን ዝተገላገለት ነብሰ ጾር መንእሰይ፡ ምስ ናጽላ ውላዳ ሞይታ ዝረኸባ ኣባል ሓይሊ ባሕሪ ኣብ ሚድያ ቀሪቡ ነቲ ዝረኣዮ ክገልጽ እንከሎ፡ ንብዓት እውን ጠጠው ኣየበለን። ዝኽሪ ላምፔዱሳ "ዋይ ደቀይ ለኪመኩም’ባ!" “ጉዳይ ስደተኛታት ከም መጣልዒ ፖለቲካ” ሓላፍነት ናይዞም ኣብ ባሕሪ ሜዲተራንያን ዝጠፍኡ ዘለው መን'ዩ ዚስከም?
